b'\n_START_ARTICLE_\nPyramidi\n_START_PARAGRAPH_\nPyramidi (< kreik. pyramis) on maasta tai kivest\xc3\xa4 tehty yl\xc3\xb6sp\xc3\xa4in kapeneva, geometrisen pyramidin muotoinen suuri rakennelma. Muinaiset kansat rakensivat pyramideja haudoiksi ja temppeleiksi. Egyptin pyramidit, joista suurin on Kheopsin pyramidi, ovat hautoja. Kaksoisvirtainmaan pyramidit eli zikkuratit ovat porraspyramideja, joissa on monia kerroksia. Tunnetuin lienee Urin zikkurat. Monet esikolumbiaaniset kulttuurit Etel\xc3\xa4- ja Keski-Amerikassa rakensivat pyramideja, vaikkeiv\xc3\xa4t hautamonumenteiksi.\n_START_SECTION_\nMuut vanhan maailman pyramidit\n_START_PARAGRAPH_\nSumerilaiset rakensivat Etel\xc3\xa4-Mesopotamiassa temppelins\xc3\xa4 matalille tasanteille. Kun uusia temppeleit\xc3\xa4 rakennettiin vanhojen p\xc3\xa4\xc3\xa4lle, tasanteet kasvoivat korkeutta. N\xc3\xa4in syntyiv\xc3\xa4t zikkuratit. Kun tasanteet kasvoivat suuriksi, ne pengerrettiin ja syntyi porraspyramidi. Assyrialaiset rakensivat Pohjois-Mesopotamiaan jumaltensa kunniaksi suuria zikkurateja kuten sumerilaisetkin. My\xc3\xb6s babylonialaiset omaksuivat sumerilaisilta zikkuratit._NEWLINE_Nubialaiset omaksuivat egyptil\xc3\xa4isilt\xc3\xa4 hautaustavat ja pystyttiv\xc3\xa4t jyrkk\xc3\xa4sivuisia pyramideja. Pyramidinmuotoisia suuria rakennuksia on my\xc3\xb6s esimerkiksi Jaavalla ja Burmassa.\n_START_SECTION_\nAmerikan pyramidit\n_START_PARAGRAPH_\nAmerikassa ensimm\xc3\xa4iset pyramidit rakennettiin Keski-Amerikassa ja Etel\xc3\xa4-Amerikan luoteisosassa. Sen j\xc3\xa4lkeen pyramidien rakennustaito levisi my\xc3\xb6s Pohjois-Amerikkaan._NEWLINE_Mayat ja muut keskiamerikkalaiset kansat rakensivat porraspyramideja. Pyramidien huipulla oli temppeli, jonne johti veistoksin ja kaiverruksin koristellut portaat. Mayat maalasivat pyramidinsa joskus punaiseksi, sill\xc3\xa4 punainen oli heille uskonnollisesti t\xc3\xa4rke\xc3\xa4 v\xc3\xa4ri. Kuninkaat haudattiin joskus pyramidin sis\xc3\xa4lle._NEWLINE_Asteekkien p\xc3\xa4\xc3\xa4kaupungissa Tenochtitl\xc3\xa1nissa oli suuri pyramiditemppeli, jossa asteekit j\xc3\xa4rjestiv\xc3\xa4t t\xc3\xa4rkeimm\xc3\xa4t uskonnolliset seremoniansa kuten ihmisuhrit._NEWLINE_Etel\xc3\xa4-Amerikassa mochicat, chavinit, nazcat, chimut ja inkat rakensivat tasahuippuisia porraspyramideja ja kumpuja.\n_START_SECTION_\nNykyajan pyramideja\n_START_PARAGRAPH_\nNykyajan tunnetuimpia pyramideja ovat esimerkiksi Louvren pyramidi ja tuntemattoman sotilaan muistomerkki Kairossa.'